کرومیئم

کرومیئم یا کرومیئم (انگریزی: Chromium) ایک کیمیائی عنصر ہے جو دھاتی خصوصیات رکھتا ہے۔ علم کیمیاء میں اسے Cr سے ظاہر کیا جاتا ہے۔ اس کا جوہر عدد 24 ہے یعنی اس کے ہر جوہر میں 24 اولیہ ہوتے ہیں۔ دوری جدول کے چھٹے گروپ میں یہ پہلا عنصر ہے۔ یہ ایک سخت دھات ہے لیکن پھوٹک ہوتی ہے۔ اس پر نہایت عمدہ پالش کرنا ممکن ہے۔ اس پر بہت جلدی زنگ نہیں لگتا۔ کرومیئم 1900 ڈگری سینٹی گریڈ پر بھی نہیں پگھلتا۔ یونانی زبان میں کروما کا مطلب ہے رنگ۔ کرومیئم کے مرکبات عموماً شوخ رنگوں کے ہوتے ہیں۔ یہ اسٹین لیس اسٹیل کی تیاری میں بڑی کثرت سے استعمال ہوتا ہے۔ دنیا بھر میں استعمال ہونے والے کرومیئم کا 85% اسٹین لیس اسٹیل کی تیاری اور کرومیئم کی ملمع کاری (chrome plating) میں خرچ ہوتا ہے۔
کرومیئم کو انسانی صحت کے لیے نقصان دہ نہیں سمجھا جاتا مگر جب کرومیئم کی تکسیدی حالت 6+ ہوتی ہے تو اس کے مرکبات نہ صرف زہریلے ہوتے ہیں بلکہ کینسر کا سبب بھی بن سکتے ہیں۔

نام

انگریزی (کرومیئم) 
کروم = رنگ
یئم = عنصر

اردو (کرومیئم) 
رنگ + صر (عنصر)

طبعی خصوصیات
ایلومینیئم کی طرح کرومیئم پر بھی ہوا کی آکسیجن کے عمل سے ایک سطحی زنگ کی تہ بن جاتی ہے جس میں سے آکسیجن گزر نہیں سکتی۔ اس طرح نیچے کے ایٹموں کو زنگ نہیں لگتا۔ یہ تہ passivation layer کہلاتی ہے۔ جس طرح زنگ پورے لوہے کو کھا جاتا ہے ویسا ایلومینیئم اور کرومیئم میں ممکن نہیں۔

اگر ٹمپریچر 38 ڈگری سنٹی گریڈ سے زیادہ ہو تو کرومیئم طاقتور مقناطیس پر چپک سکتا ہے یعنی paramagnetic بن جاتا ہے۔

فراوانی
دنیا میں سب سے زیادہ پائے جانے والے عناصر کی فہرست میں کرومیئم کا نمبر 22 واں ہے۔ زیادہ تر یہ کچ دھات کرومائیٹ کی شکل میں پایا جاتا ہے۔ سمندری پانی کے مقابلے میں پینے کے پانی میں کرومیئم کی مقدار دس گنا زیادہ ہوتی ہے۔
پاکستان میں کوئٹہ کے نزدیک کالا باغ کے علاقے میں کرومائٹ کی کانیں ہیں۔

ہم جا
قدرتی کرومیئم میں 83.789% کرومیئم52 ہوتا ہے۔ باقی 53Cr اور 54Cr پر مشتمل ہوتا ہے۔

مزید دیکھیے
 وینیڈیئم
 ٹائی ٹینیئم
 تانبا
 چاندی
 سونا
 دھاتوں کی عمل پذیری

حوالہ جات

عناصر
دھاتیں
کیمیا
پیشہ وری سلامتی و صحت
غذائی معدنیات
کیمیائی عناصر